ჰამილკარ მეანა

ოლაფ სთოუნშილდი;

ჰამილკარ მეანა ჰანზას სამხედრო ორდენისა და მისი მმართველი საბჭოს ერთ-ერთი წევრია. წარსულში რამსეიას იმპერიაში ჰქონდა სასულიერო წოდება და ასევე მამის - აზრაელ მეანას მარჯვენა ხელი იყო. აზრაელს ბევრ რამეში გავს და ბევრითაც განსხვავდება.

## ბიოგრაფია

### ბავშვობა

ჰამილკარი ალ მორაკში, ქალაქ ერეცში დაიბადა. დედამისი, აერინ დორნი, ალ მორაკელთა მაღალი ფენის წარმომადგენელი იყო. ერთხელ, დიდგვაროვანთა ნადიმზე, იგი აზრაელ მეანას შეხვდა. მიუხედავად იმისა, რომ აზრაელი დაუნდობელი და ცოტათი შიზოფრენიკიც იყო, ამ კაცით მაინც დაინტერესდა აერინი. მათ ერთმანეთი გაიცნეს და დამეგობრდნენ. აერინს ნელ-ნელა უყვარდებოდა აზრაელი. მათ ერთი წელი გაატარეს ერთად და საბოლოოდ აღმოჩნდა, რომ აერინის სიყვარული ცალმხრივი იყო. აზრაელმა მიატოვა აერინი და შორეულ ქვეყნებში სამოგზაუროდ წავიდა. რამდენიმე თვეში, ცეცხლის წვიმიდან 475-ე წელს, მან ჰამილკარი გააჩინა, რომლის მამაც აზრაელი იყო. ჰამილკარმა დედისგან მხოლოდ მამის სახელი გაიგო.

ჰამილკარი 6 წლამდე ცხოვრობდა ალ მორაკში, სანამ დორნთა საგვარეულოზე თავდასხმა არ მოაწყეს ჰამილკარისთვის უცნობი მიზეზების გამო. აერინი და ჰამილკარი საგვარეულოს წევრთა მცველების გვარდიამ გააქცია. მათ ალ მორაკი გემით დატოვეს და დორკუზის ტერიტორიაზე გადავიდნენ. რამდენიმე დღიანი მოგზაურობის შემდეგ მათ თავს ორკების მცირერიცხოვანი ამალა დაესხა. მცველთა გვარდია შეუპოვრად ებრძოდა ორკებს. აერინი ერთ-ერთმა ორკმა მოკლა, ჰამილკარი კი მხოლოდ იმან გადაარჩინა, რომ უცებ საყვირის ხმა გაისმა და მის მოსაკლავად წამოსულმა ორკმა ყურადღება ამ ხმაზე გადაიტანა. ეს ცვერგჰოლმიდან წამოსული ჯუჯათა ჯარი იყო, რომლებიც ამ დღეს ორკთა ერთ დასახლებას დაესხნენ თავს და გამარჯვებულები უკან ბრუნდებოდნენ. ჯუჯებმა ორკები ამოხოცეს. ჰამილკარი ჯუჯამ, გროინმა შეიფარა და მას შემდეგ როგორც შვილი, ისე ზრდიდა. როდესაც ჰამილკარი 15 წლის იყო, გროინმა ხმალი გამოუჭედა. მას შემდეგ ეს ხმალი სულ თან დაჰქონდა. ხმალს ჰამილკარმა "მორამართი" (ბნელი ბედისწერა) დაარქვა.

### წმინდა შევარდნის ორდენში მოხვედრა

 ჰამილკარი ცვერგჰოლმში 20 წლამდე ცხოვრობდა. იგი ჯუჯათა ქარავნებს სხვადასხვა ქვეყნებსა და ქალაქებში მიჰყვებოდა ხოლმე. ჰამილკარზე დიდი შთაბეჭდილება დატოვა რამსეიას იმპერიამ. სახლში დაბრუნებულს გამუდმებით ახსენდებოდა ეს მხარე, გული რამსეიას იმპერიისკენ მიუწევდა. საბოლოოდ მან მამობილს სთხოვა ცვერგჰოლმის დატოვება. გროინი ხანგრძლივი ყოყმანის შემდეგ დათანხმდა შვილს. ჰამილკარი რამესეუმში, რამსეიას იმპერიის დედაქალაქში გაემგზავრა რამდენიმე ცვერგჰოლმელ ჯუჯასთან ერთად. აქ მან გაიგო იმპერიის პონტიფიკოსის სახელი - აზრაელ მეანა. რადგან მას ბავშვობაში დედისგან მამის სახელი სმენოდა, მიხვდა, ვინ შეიძლება ყოფილიყო იგი. ჰამილკარი იმპერატორი დანტეს არმიის რიგებში ჩაეწერა, თუმცა მალე რამსეიაში გადატრიალება მოხდა და დანტე ჯარის ნაწილებთან ერთად, კუნძულ ტერაროშიაზე გაიქცა. ჰამილკარს უჭირდა იმ ადგილის დატოვება, რომლისკენაც გული ამდენი ხანი უწევდა, თუმცა საბოლოოდ გადაწყვიტა, იმპერატორის ერთგულება შეენარჩუნებინა. იგი წმინდა შევარდნის ორდენის წევრი გახდა. მან ტერაროშიაზე გამართულ ბრძოლებში, მრავალ წარმატებას მიაღწია და საბოლოოდ იგი აზრაელ მეანამაც კი შეამჩნია. აზრაელს ეუცნაურა საკუთარი, უიშვიათესი გვარის წარმომადგენლის ნახვა და იფიქრა, იქნებ ჩემი ერთ-ერთი უკანონო შვილიც კი არისო. თანდათან ხედავდა აზრაელი ჰამილკარში იმ თვისებებს, რომლებიც თავად ჰქონდა. საბოლოოდ ჰამილკარი დაიბარა სასაუბროდ, რის შემდეგაც იგი კანონიერ შვილად აღიარა. ამის შემდეგ ჰამილკარი ჰამილკარ ბენ’აზრაელ მეანად იწოდებოდა. აზრაელმა ჰამილკარი ჯერ პონტიფიკატის მოადგილედ, ხოლო შემდეგ ლიქტორთა კორპუსში, მეორე პირად დანიშნა. ჰამილკარმა, როგორც პონტიფიქატისა და ლიქტორთა წარმომადგენელმა, ჩაატარა იმპერატორი დანტეს ქორწილი და მის დაცვაშიც იღებდა მონაწილეობას, თუმცა ციხესიმაგრე შევარდენთა ბუდე დაეცა და იგი, ორდენის სხვა წარჩინებულ წევრებთან ერთად, ტყვედ ჩავარდა, მაგრამ ინკვიზიციელებმა და კერეუტელებმა ისინი მალევე გაათავისუფლეს.

### სისხლის ღმერთის რელიგიის მიღება, დემონის დამორჩილება

ჰამილკარი რამსეიას იმპერიაში ვეღარ ჩერდებოდა, მამას სთხოვა რომ მისთვის ერთი-ორი თვით იმპერიის დატოვების უფლება მიეცა. აზრაელმა დართო ნება. ჰამილკარი ცვერგჰოლმისკენ გაემართა. როდესაც რკინის მთებს მიადგა, ამინდი გაფუჭდა და მოუწია თავშესაფარად მთებში გამოქვაბული ეპოვნა. ძებნის შემდეგ იპოვა ისიც, მაგრამ გამოქვაბული იმაზე ღრმა აღმოჩნდა ვიდრე ჩანდა. ის ინტერესით მიუყვებოდა გამოქვაბულს, თანდათან ხრწნის სუნს გრძნობდა. რამდენიმე წუთიანი სიარულის შემდეგ იგი ნახევრად გაღებულ კარიბჭეს მიადგა, რომელზეც თავის ქალა იყო გამოსახული ობობის საცეცებით. ჰამილკარმა ინტერესით გაიარა კარიბჭეში და ხრწნის სუნის წყაროც აღმოაჩინა ოთახში. ოთახში მოზრდილი, ქვის საკურთხეველი იდგა, რომლის წინაც ბნელი ელფის გვამი ეგდო. საკურთხეველზე იგივე უცნაური სიმბოლო იყო გამოსახული, რაც კარებზე. ჰამილკარმა ბნელი ელფის გვამის ჩხრეკა დაიწყო და ერთ სქელყდიან წიგნს მიაგნო. წიგნში ჩანაწერები რამდენიმე ენაზე იყო შესრულებული, ერთ-ერთი ჯუჯათა რუნებიც იყო. ჰამილკარმა კითხვა დაიწყო. ამ წიგნში სისხლის ღმერთ აგარუნგოლზე, მისი კულტის მიმდევრებზე, ტრადიციებსა და მოძღვრებებზე იყო საუბარი. ჰამილკარი სისხლის ღმერთის კულტმა დააინტერესა და საბოლოოდ ინტერესი რწმენაში გადაეზარდა.

 როდესაც ცვერგჰოლმიდან ბრუნდებოდა, გზაში  დემონ ნირდანეთს გადააწყდა, რომელიც, თანამგზავრ, გზადაკარგულ ლუთიენთან ერთად დაამარცხა და დაიმორჩილა. დემონს ფიცი დაადებინა და მაგიური ამულეტით (რომელიც სისხლის ღმერთის საკურთხეველთან მიგდებული ბნელი ელფის გვამის ჩხრეკვის დროს აღმოაჩინა და ასევე ამ ამულეტით სარგებლობის წესების ჩანაწერებიც იპოვა) დამღა დაასვა. ნირდანეთი იქამდე დაემორჩილება ჰამილკარს, სანამ იგი თავად არ გაათავისუფლებს ფიცისგან. ლუთიენი რამესეუმში ჩაიყვანა ჰამილკარმა.

### ორდენი ჰანზა

ჰამილკარი ახალდაბრუნებული იყო ცვერგჰოლმიდან რამსეიაში, როდესაც იმპერატორმა დანტემ საკუთარი პოლიტიკური კურსის შეცვლაზე განცხადება გააკეთა, რომლითაც შევარდნის ორდენის მრავალი წევრი უკმაყოფილო დარჩა, მათ შორის ჰამილკარიც. მან ორდენის მრავალ წარჩინებულ პიროვნებასთან ერთად დატოვა რამსეიის იმპერია საზღვაო გზებით. მათ ფლოტს თანდათან ემატებოდნენ მეომრები და საბოლოოდ ახალ ორდენს დაედო საფუძველი - ჰანზას. ჰანზას ოთხკაციანი მმართველი საბჭო ჩაუდგა სათავეში, რომელთაგან ერთ-ერთი აზრაელი იყო, თუმცა მას საბჭოს სხვა წევრებმა უფლებამოსილების გადაჭარბებისა და სისასტიკის გამო თანამდებობა დაატოვებინეს. მისი ადგილი მისივე შვილმა, ჰამილკარმა დაიკავა.

## გარეგნობა და ხასიათი

ჰამილკარი მაღალი, შავგვრემანი მამაკაცია მოკლე თმითა და თხლად შეჭრილი წვერით. მამასავით მასაც სისხლის წყურვილი ახრჩობს ხშირად, თუმცა უფრო აკონტროლებს თავს. არის სიტყვაძუნწი. აქვს ჯუჯებისთვის დამახასიათებელი ბევრი თვისებაც, რადგან იგი ცვერგჰოლმში იზრდებოდა. უყვარს ჯუჯების ლუდი.